মির্জা ফখরুলের জামিন শুনানি আগামী সপ্তাহ পর্যন্ত পিছিয়েছে
প্রধান বিচারপতির বাসভবন ভাঙচুরের ঘটনায় দায়ের করা মামলায় বিএনপি মহাসচিব মির্জা ফখরুল ইসলাম আলমগীরের জামিন সংক্রান্ত রুলের শুনানি আগামী সপ্তাহ পর্যন্ত মুলতবি করেছেন হাইকোর্ট।
ফখরুলের আইনজীবী ওয়ালিউর রহমানের আবেদনের পরিপ্রেক্ষিতে বিচারপতি মো. সেলিম ও বিচারপতি শাহেদ নুরুদ্দিনের হাইকোর্ট বেঞ্চ আজ বুধবার এই আদেশ দেন।
বিএনপি সমর্থিত কোনো সিনিয়র আইনজীবী ফখরুলের পক্ষে হাইকোর্ট বেঞ্চে হাজির হননি কারণ বিভিন্ন দাবিতে ১ জানুয়ারি থেকে সারাদেশে তারা আদালত বয়কট পালন করছেন।
গত ৭ ডিসেম্বর হাইকোর্ট বেঞ্চ এ মামলায় ফখরুলকে কেন জামিন দেওয়া হবে না, তা সাত দিনের মধ্যে জানতে চেয়ে রুল জারি করেন।
গত ৩ ডিসেম্বর ফখরুল তার আইনজীবীদের মাধ্যমে হাইকোর্টে জামিনের আবেদন জানিয়ে বলেন, তিনি কোনোভাবেই প্রধান বিচারপতির বাসভবন ভাঙচুরের সঙ্গে জড়িত নন।
তিনি একজন বয়স্ক ব্যক্তি এবং হার্টের সমস্যাসহ বিভিন্ন রোগে ভুগছেন বলেও জানান তিনি।
গত ২৯ অক্টোবর রমনা থানায় দায়ের করা মামলায় ফখরুলকে কারাগারে পাঠানো হয়। এরপর থেকে বিএনপি নেতা কারাগারে বন্দী।
গত ২২ নভেম্বর ঢাকার একটি আদালত এ মামলায় তাকে জামিন নামঞ্জুর করেন।
গত ২৮ অক্টোবর রাজধানীতে বিএনপির সমাবেশকে কেন্দ্র করে সহিংসতার সময় প্রধান বিচারপতির বাসভবন ভাঙচুর করা হয়। আওয়ামী লীগ সরকারের পদত্যাগ ও নির্দলীয় তত্ত্বাবধায়ক সরকারের অধীনে নির্বাচনের দাবি জানিয়ে আসছিল বিএনপি।
সংবিধান অনুযায়ী বর্তমান সরকারের অধীনেই নির্বাচন অনুষ্ঠানে অটল রয়েছে ক্ষমতাসীন আওয়ামী লীগ।
আগামী ৭ জানুয়ারি দ্বাদশ জাতীয় সংসদ নির্বাচন অনুষ্ঠিত হবে।

প্রধান বিচারপতির বাসভবন ভাঙচুরের ঘটনায় দায়ের করা মামলায় বিএনপি মহাসচিব মির্জা ফখরুল ইসলাম আলমগীরের জামিন সংক্রান্ত রুলের শুনানি আগামী সপ্তাহ পর্যন্ত মুলতবি করেছেন হাইকোর্ট।